Video: Ma ontsnap twee keer van kapers‘n Skermskoot uit die video. “Hulle het my nie eens genader en gesê ‘ons soek jou motor’ nie, hulle het net begin skiet.” Só vertel ŉ 38-jarige vrou van Pretoria ná sy Donderdagmiddag byna die slagoffer van ŉ gewelddadige kaping geword het. Die vrou, wat op voorwaarde van anonimiteit met Maroela Media gepraat het, het omstreeks 12:45 op pad terug van ŉ bekende winkelsentrum besluit om eers haar inkopiepakkies by haar huis in ŉ bekende veiligheidslandgoed te gaan aflaai voor sy haar drie seuns by die skool gaan optel het. Die kaping het reg voor die landgoed se ingangshek gebeur. “Ek het net my ruit afgedraai en my hand uitgedruk om my vingerafdruk by die hek van die landgoed te registreer toe ek sien ŉ wag kom van die linkerkant af gehardloop. Ek kon sien hy hardloop wég van iets af, hy het nie ná iemand toe gehardloop nie.” Toe sy weer sien, staan ŉ man in ŉ klapmus langs haar motor met ŉ vuurwapen. Die man het skote afgevuur en sy het dadelik haar kop laat sak en vinnig weggejaag. “Die Here se genade het daardie spikes betyds laat sak; net my motor se lugdraad het die veiligheidsvalhek getref. Toe ek by die huis kom, het ek inmekaargesak van skok en dadelik my man gebel.” Beeldmateriaal wat deur die landgoed se veiligheidskameras vasgevang is wys hoe die eerste verdagte die skote afvuur en ŉ tweede verdagte dan by hom aansluit sodra die vrou weggejaag het. Die twee beweeg dan weer terug na hul motor en vlug van die toneel. Volgens die slagoffer was dit ŉ bruin Audi waarin die mans gevlug het. Die gesin het eers later, toe hulle na beeldmateriaal van ŉ verkeerslig naby aan die landgoed kyk, gesien dat dieselfde verdagtes reeds by dié verkeerslig ŉ paar honderd meter van die landgoed af probeer het om haar te kaap. “Ek het hulle nie eens gesien nie. Jy kan die twee verdagtes sien wat uitklim en na my toe beweeg toe die lig rooi slaan. Iets het net vir my gesê ry oor – en ek doen dit nóóit nie. Ek het rustig oorgery en jy kan sien hoe klim hulle weer terug in hul motor en volg my na die hek toe waar die skietvoorval plaasgevind het.” Sy vertel dat klomp dinge daardie middag in haar guns saamgewerk het – genade, versterking wat haar man sewe jaar gelede op haar motorvensters laat aanbring het, die hoek waarteen die koeël die venster getref het, die beweging van die motor én die feit dat haar seuns nie in die motor was nie. “Ek vertel van kleins af vir my seuns die Here het engele, groot mans met wapenrustings aan, wat om ons huis en om ons motors beweeg. Gisteraand sê my seun vir my: ‘Mamma ek is so bly Liewe Jesus het jou vir ons gespaar.’” Die bestuurder van die landgoed het aan Maroela Media bevestig dat die wag wat op die video gesien kan word nie gewapen was nie. “Geen van ons wagte dra wapens nie, dit word ten sterkste afgeraai deur ons veiligheidsmaatskappy. Meeste ander landgoedere doen dit ook so. Die redenasie is dat gewapende wagte dieselfde tipe misdadigers lok, mense wat hul wapens wil kom roof om in ander misdade te gebruik.” Hy sê verder dat die direksie van die landgoed asook die veiligheidskomitee Donderdagaand ŉ noodvergadering gehou het om oor kort- en langtermynveiligheidsplanne te gesels en om oor nuwe sekuriteitsmaatreëls wat hulle wil inbring, onder meer by die ingang van die landgoed, te beraadslaag. Die voorval is nie by die polisie aangemeld nie. Die landgoed se bestuurder het aan Maroela Media vertel van ŉ vorige voorval waar ŉ vrou van ŉ naburige landgoed by hulle ingejaag het toe sy gekaap is en die polisie ondanks sowat vier besoeke van hulle af steeds nie na die toneel uitgekom het om dit te ondersoek nie. *Lees ook Susan Lombaard, uitvoerende hoof van Maroela Media, se redakteursbrief oor die voorval hier. Kyk die video hier: